3. การประกอบธุรกิจ

3.1 ลักษณะของผลิตภัณฑ์

บริษัทประกอบธุรกิจโรงงานฟอกหนังครบวงจรโดยมีผลิตภัณฑ์หลักคือ หนังผิวฟอกสำเร็จรูป (Full
grain leather), หนังท้องฟอกสำเร็จรูป (Suede Split Leather),
และหนังฟอกกึ่งสำเร็จรูป (Wet Blue) ซึ่งเป็นผลิตภัณฑ์ต้นน้ำของผลิตภัณฑ์รองเท้าหนัง,
กระเป๋าหนัง, เฟอร์นิเจอร์หนัง, เบาะรถยนต์หนังและผลิตภัณฑ์เครื่องหนังทุกประเภท
ที่ใช้หนังแท้ผลิต โดยมีการขายในประเทศและการขายต่างประเทศมีสัดส่วนอยู่ระหว่าง 50 : 50
ถึง 75 : 25 ซึ่งไม่แน่นอนขึ้นอยู่กับการเปลี่ยนแปลงในแต่ละปี

ลูกค้าส่วนใหญ่เป็นบริษัทผลิตรองเท้าในประเทศจีน, ประเทศอินโดนีเซีย,ประเทศเวียดนาม
และประเทศอื่นๆในเอเซียเป็นส่วนใหญ่ ซึ่งผลิตรองเท้าส่งขายให้บริษัทรองเท้ายี่ห้อดัง ๆ เช่น
adidas, Timberland, Lacoste ,Mark & Spencer และ Rockport เป็นต้น
ซึ่งเป็นผลิตภัณฑ์ที่ได้มาตราฐานเป็นที่ยอมรับของแบรนด์ดังๆ ทั่วโลก
บริษัทดำเนินงานภายใต้การรับรองประกันคุณภาพมาตราฐาน ISO 9001 เมื่อ ปี 2008 และISO
16949 เมื่อปี 2009 นอกจากนี้ได้เข้าร่วมเป็นสมาชิกทองของสถาบัน Satra Technology
center ในประเทศอังกฤษ ซึ่งเป็นสถาบันในการพัฒนาคุณภาพฟอกหนังระดับโลก
และได้รับรางวัลเหรียญเงินของ LWG environmental Stewardship Audit
ปัจจุบันอยู่ระหว่างขอใบรับรองประกันคุณภาพมาตราฐาน ISO 14001

3.2 การตลาดและการจำหน่ายสินค้า

ในรอบปี 2555 ที่ผ่านมานั้น การตลาดสำหรับรองเท้าหนังนั้นมีการเปลี่ยนแปลงการใช้หนังท้อง(Cow
split) มากขึ้นกว่าหลาย ๆ ปีที่ผ่านมาทั้งนี้เนื่องจากมีราคาถูกกว่าหนังผิว (Full grain)
หนังวัว ซึ่งเป็นวัตถุดิบมีราคาสูงขึ้นมาตั้งแต่กลางปีที่แล้ว และยังมีราคาสูงขึ้นอย่างต่อเนื่องจนถึงกว่า
100 เหรียญดอลลาร์สหรัฐแล้วในขณะนี้ ผู้ผลิตรองเท้าหนังจึงหันมาใช้หนังท้องมากขึ้น
เพราะมีราคาถูกกว่าหนังผิว
ซึ่งถือเป็นการลดต้นทุนการผลิตรองเท้าและไม่อาจทนสู้กับต้นทุนหนังผิวที่แพงขึ้นมาก

ปีที่แล้วมีการริเริ่มและความพยายามเข้าไปเปิดตลาดใหม่ในประเทศกัมพูชาและประเทศบังคลาเทศนั้นในขณะนี้ก็มีจำนวนเพิ่มขึ้นอย่างต่อเนื่อง
ส่วนคำสั่งซื้อส่วนใหญ่ยังคงมาจากโรงงานผลิตรองเท้าในประเทศจีน,ประเทศเวียดนามและประทศอินโดนีเซียเป็นหลักเหมือนหลายๆ
ปีที่ผ่านมา

แต่อย่างไรก็ตามบริษัทก็ยังคงต้องรักษามาตราฐานในคุณภาพของสินค้า
และความน่าเชื่อถือในเรื่องตรงต่อเวลาในการจัดส่งเพราะในธุรกิจฟอกหนังนั้น
นอกจากเรื่องคุณภาพแล้วยังมีเรื่องความตรงต่อเวลาในการส่งมอบถือเป็นเรื่องสำคํญที่สุดเพื่อรักษาฐานลูกค้าเดิมให้มั่นคงต่อไปพร้อมทั้งหาลูกค้ารายใหม่เพื่อเป็นการกระจายฐานลูกค้าให้กว้างขึ้นดังที่ได้พยายามอยู่ในตอนนี้

ด้านการตลาดและขาย จากเดิม บริษัทได้ใช้กลยุทธ์โดยการออกบูทแสดงสินค้าในต่างประเทศ
ซึ่งเป็นวิธีที่ลูกค้าเข้าหาและมีข้อจำกัดในด้านการตลาดลูกค้ามีจำนวนน้อย
เพราะลูกค้าต้องเห็นและสนใจจริงๆ เท่านั้น
แต่ในปีนี้บริษัทพยายามเน้นกลยุทธ์การเข้าพบลูกค้าโดยตรงมากขึ้น
ควบคู่กับไปกับการออกบูทแสดงสินค้าทั้งนี้เพื่อเป็นการสร้างโอกาสอธิบายลักษณะหรือคุณสมบัติและแนะนำสินค้าชนิดใหม่ๆ
แก่ลูกค้ามากขึ้น ไม่ใช่ขายแต่สินค้าชนิดเดิม อันเป็นการสร้างรายได้เพิ่มขึ้น
พร้อมกันนั้นก็เป็นการกระจายชนิดสินค้าให้มีความหลากหลายทั้งในด้านปริมาณ, ราคาและลูกค้า
เพื่อลดความเสี่ยงในการขาย

การจะทำได้เช่นนี้ต้องมีการจัดให้แผนกวิจัยและพัฒนาออกผลิตภัณฑ์ใหม่ๆ
เพื่อเพิ่มความหลากหลายในผลิตภัณฑ์ป้อนให้แก่ลูกค้าทั่วโลก หรือมุ่งเน้นในเรื่องนวัตกรรมใหม่ๆ
เพื่อเป็นทางเลือกแก่ลูกค้า
ทั้งนี้เพื่อเพิ่มมูลค่าในผลิตภัณฑ์ให้สูงขึ้นและรักษาผลการดำเนินงานให้ดีอย่างต่อเนื่องในภาวะที่ต้นทุนสูงเช่นนี้
นอกจากนี้ต้องรักษาในคุณภาพสินค้าให้ตรงตามความต้องการของลูกค้า ,
การตรงต่อเวลาในการส่งมอบสินค้าก็เช่นเดียวกัน เพราะบริษัทรองเท้าคำนึงถึง 2
เรื่องดังกล่าวอย่างเข็มงวด จากกลยุทธ์การเพิ่มนวัตกรรมใหม่ๆข้างต้น
เป็นเรื่องที่บริษัทมีชื่อเสียงและมีความชำนาญมาอยู่แล้วในอดีต
และในปีที่ผ่านมาบริษัทสามารถพัฒนาและออกผลิตภัณฑ์ใหม่เกือบ 100 ชนิดซึ่งมากกว่าทุกปีที่ผ่านมา

3.3 แนวโน้มการผลิตและการแข่งขันทางการตลาด

สำหรับปีที่แล้วโรงงานฟอกหนังอยู่ในภาวะยากลำบากในการทำกำไร
กล่าวคือต้นทุนวัตถุดิบยังคงมีแนวโน้มสูงมากต่อไปในขณะที่ไม่สามารถผลักภาระนี้
โดยการขึ้นราคาขายเพื่อชดเชยส่วนต้นทุนที่เพิ่มขึ้นได้ทั้งหมด
ดังนั้นจึงมีแนวโน้มที่โรงงานฟอกหนังรายเล็กๆ จะต้องล้มหายตายจากหรือเลิกกิจการไป
คงเหลืออยู่แต่รายใหญ่ไม่กี่รายในอนาคตอันใกล้นี้ เพราะมีภาระต้นทุนวัตถุดิบสูงดังกล่าว
นอกจากนี้ยังมีต้นทุนแรงงานและค่าใช้จ่ายต่างๆก็สูงขึ้นตามภาวะเงินเฟ้อ
บริษัทรายเล็กจึงอยู่รอดได้ยาก

ในแง่ของภาวะการแข่งขันจึงไม่ค่อยเป็นที่น่ากังวลเท่าใดนัก
เนื่องจากปัจจุบันบริษัทถือว่าเป็นผู้ผลิตรายใหญ่รายหนึ่งในจำนวนไม่กี่รายเท่านั้น
ที่เหลือก็เป็นรายเล็กๆ เท่านั้น มีแนวโน้มที่จะต้องดิ้นรนอย่างมากเพื่อความอยู่รอด
จากเหตุผลดังกล่าวสำหรับบริษัทเองก็ต้องมองหาลู่ทางใหม่ๆ
เพื่อความอยู่รอดเช่นเดียวกับโรงงานเล็กๆเหมือนกัน เช่น
การพิจารณาผลิตหนังฟอกของบริษัทไว้สำหรับทำผลิตภัณฑ์สำเร็จรูปอื่นๆ เช่น
กระเป๋าหนังหรือเบาะรถยนต์ ซึ่งมีปริมาณเพิ่มขึ้นอย่างมากใน 2-3 ปีที่ผ่านมา
ทั้งนี้บริษัทไม่ต้องลงทุนเพิ่มมากและยังคงอยู่ในธุรกิจที่ใกล้เคียงกันโดยมีปัจจัยการผลิตส่วนใหญ่พร้อมอยู่แล้ว
นอกจากนี้บริษัทยังต้องหาทางแก้ปัญหาเรื่องหนังท้องไม่พอที่จะผลิต
กล่าวคือพฤติกรรมตลาดหันมาใช้หนังท้องมากขึ้นและใช้หนังผิวน้อยลงจึงทำให้หนังท้องขาดแคลน
หนังผิวเหลืออยู่ในสต๊อคมาก บริษัทจึงต้องหาทางระบายหนังผิวออกมาบ้าง
โดยการหาธุรกิจเบาะรถยนต์มารองรับหนังผิวที่มีปริมาณเหลืออยู่
ในขณะเดียวกันก็เพื่อที่จะรักษาผลกำไรไม่ให้ลดลงจากเดิมมากนักเป็นการรักษาผลการดำเนินงานให้มีเสถียรภาพต่อไปได้ในภาวะยากลำบากดังที่กล่าวไว้ในตอนต้น
ในด้านตลาดนั้นการแข่งขันจะมีความรุนแรงขึ้นในด้านราคา,คุณภาพ,การส่งของตรงตามกำหนดและการออกผลิตภัณฑ์ใหม่
ๆ ให้เป็นที่ถูกใจลูกค้า และมีจำนวนคู่แข่งขันไม่มากรายนัก

ในขณะนี้บริษัทได้พิจารณาการขายหนังฟอกกึ่งสำเร็จรูป (Wet Blue) หนังฟอกทำสีแล้วกึ่งสำเร็จรูป
(Crust)
ให้กับลูกค้ารายใหม่เพื่อที่จะสามารถผลิตต่อเนื่องเป็นสินค้าสำเร็จรูปชนิดอื่นๆนอกเหนือจากรองเท้า
ซึ่งมีบริษัทจากประเทศญี่ปุ่น 2- 3 ราย เข้ามาลงทุนใหม่

สำหรับตลาดในต่างประเทศ
บริษัทได้เริ่มเปิดตลาดใหม่ในประเทศบังคลาเทศและประเทศกัมพูชาไว้เมื่อปีที่แล้วนั้น
บริษัทก็พยายามรักษาไว้และเพิ่มปริมาณให้มากขึ้น
ในขณะเดียวกันก็บุกเข้าไปในประเทศอินเดียเพื่อเปิดตลาดขึ้นที่นั่นอีกด้วย
ส่วนตลาดหลักของบริษัทก็รักษาไว้ไม่ให้ลดน้อยลง การจะรักษาตลาดต่างประเทศไว้ให้ได้นั้น
บริษัทต้องรักษาปัจจัยการแข่งขันการตลาดสำคัญคือเรื่องคุณภาพของผลิตภัณฑ์ต้องตรงกับสเป็คที่ลูกค้ากำหนดมาและกำหนดส่งสินค้าต้องตรงเวลาตามตารางการส่งมอบ
2 เรื่องนี้ลูกค้าให้ความสำคัญมากซึ่งต้องใช้การบริหารจัดการอย่างมีประสิทธภาพ
ซึ่งที่ผ่านมาบริษัทสามารถทำได้เป็นอย่างดี

3.4 การจัดหาผลิตภัณฑ์

(ก) การผลิต

-ขั้นตอนการผลิตหนังฟอกสำเร็จรูป แบ่งเป็น 2 ขั้นตอนหลัก
คือขั้นตอนฟอกกึ่งสำเร็จรูปได้ผลผลิตเป็น Wet Blue และ การนำ Wet Blue
มาฟอกย้อมเป็นหนังฟอกสำเร็จรูป บริษัทฯ
เป็นโรงงานฟอกหนังที่ตั้งอยู่ในเขตประกอบการอุตสาหกรรมฟอกหนังคือ
สามารถทำการฟอกหนังได้ครบวงจรที่มีการรับวัตถุดิบเข้ามาเป็นหนังดิบ Raw Hides และฟอกย้อม
ตกแต่งสี
จนได้เป็นหนังฟอกสำเร็จรูปที่ใช้ในโรงงานผลิตรองเท้าและโรงงานผลิตเครื่องหนังประเภทอื่น
ใช้ระยะเวลาในการผลิตประมาณ 15 วัน โดยแบ่งเป็น 3 ขั้นตอน คือ

-ขั้นเตรียมการฟอก
เป็นขั้นตอนการทำความสะอาดรวมทั้งทำให้หนังปรับตัวอยู่ในสภาพที่เหมาะสมในการที่จะฟอกต่อไป
ประกอบด้วยการล้างน้ำ แช่น้ำปูนขาวเพื่อขยายรูขุมขน ให้ง่ายต่อการถอดขน การขูดผังผืด
หนังที่ได้จะมีสภาพเป็นด่างอันเกิดจากการแช่ปูนขาวต้องนำมาแช่กรดเพื่อปรับสภาพ PH
ให้ลดลงอันจะทำให้สภาพหนังเหมาะสมในการดูดซับสารเคมีในขั้นตอนฟอกต่อไป

-ขั้นการฟอก เป็นการใช้สารเคมีหลายประเภท
แต่ละชนิดจะเหมาะสมในการฟอกหนังให้ได้คุณภาพที่แตกต่างกัน
การฟอกนี้เป็นขบวนการที่ทำให้หนังสุก ไม่เน่าเสีย ช่วยให้หนังทนความร้อนได้ ไม่หดตัว
รวมทั้งทำให้หนังนิ่ม สารเคมีที่ใช้จะช่วยให้เกิดปฎิกริยา
ทำหน้าที่สานให้เซลล์หนังเป็นระเบียบมีเนื้อแน่นและแข็งแรง ผลิตผลจากขั้นตอนนี้เรียกว่า
หนังฟอกกึ่งสำเร็จรูป Wet Blue

-ขั้นตบแต่งหนัง เป็นการตบแต่งหนังด้านท้อง
เพื่อทำให้หนังมีลักษณะสม่ำเสมอทั้งผืนรวมทั้งตบแต่งให้มีความหนาตามความต้องการของลูกค้าแต่ละราย
การฟอกด้วยเคมีสังเคราะห์เพื่อปรับสภาพหนังให้มีค่า PH ที่เป็นกลาง แล้วจึงนำมาย้อมสี หรือ
ย้อมสีน้ำมัน ในกรณีที่ต้องการทำให้นิ่มมาก จากนั้นจะนำมาตากแห้ง อบแห้ง
และตกแต่งสีหรืออัดลายประเภทต่าง ๆ

หนังดิบเมื่อผ่านการฟอกแล้วนำมาผ่าแยกชั้น โดยชั้นบนจะเป็นส่วนหนังผิว (CN)
ส่วนชั้นล่างจะเป็นส่วนของหนังท้อง (CS)

ปัจจุบัน โรงงานของบริษัท มีโรงงาน 3 โรง ตั้งอยู่ในบริเวณใกล้เคียงกัน
เป็นโรงงานผลิตหนังฟอกกึ่งสำเร็จรูป และ โรงงานผลิตหนังสำเร็จรูป และ
โรงเก็บวัตถุดิบและสารเคมีภัณฑ์ สำหรับปี 2555 บริษัทสั่งซื้อ วัตถุดิบ คือ
หนังวัวดิบจากต่างประเทศทั้งหมด เพื่อทำการผลิตหนังฟอกสำเร็จรูปที่มีคุณภาพสูง
ซึ่งราคาวัตถุดิบหนังจากต่างประเทศมีราคาสูงขึ้นร้อยละ 3.95 จากปีที่แล้ว การสั่งซื้อเคมี
บริษัทมีการซื้อเคมีทั้งในประเทศและต่างประเทศ สัดส่วนการซื้อเคมีในประเทศคิดเป็นร้อยละ
66.43 ส่วนการซื้อเคมีต่างประเทศคิดเป็นร้อยละ 33.57

(ข) ผลกระทบต่อสิ่งแวดล้อม

บริษัทตั้งอยู่ในเขตประกอบการฟอกหนัง ก.ม. 34 โดยมีบ่อบำบัดน้ำเสียกลาง
ซึ่งใช้ร่วมกันสำหรับสมาชิกของกลุ่มฟอกหนัง มีการเก็บค่าบำรุงรักษาและค่าบำบัดน้ำเสีย
ตามปริมาณการใช้ของสมาชิกแต่ละราย ทำให้ไม่มีปัญหาเรื่องการขจัดของเสียของบริษัท

บริษัทได้ติดตั้งเครื่องอัดตะกอน (Filter Press) ซึ่งเป็นการลงทุนด้านสภาพแวดล้อม
โดยการแยกตะกอนออกจากน้ำเสีย ซึ่งเป็นหนึ่งในกระบวนการบำบัดน้ำเสีย
โดยกากตะกอนที่แยกได้อยู่ระหว่างทดลองเพื่อสามารถนำกลับไปใช้ได้ใหม่
และน้ำเสียที่ได้จากเครื่องอัดตะกอน สามารถนำกลับมาใช้ได้ในระดับหนึ่ง